OnePlus 13 lander herhjemme til januar

Så er det officielt; OnePlus 13 lanceres globalt i januar 2025, herunder i Danmark. Det fortæller selskabet i en pressemeddelelse. De fortæller også, at det bliver den første OnePlus-smartphone, der får IP68 + IP69-certificering.

IP69 er den højeste klassificering for beskyttelse mod støv og vand i henhold til IP-standarderne. Den sikrer, at enheden er fuldstændig støvtæt og kan modstå højtryksvandstråler – og endda dampvask ved høje temperaturer.

Det nye OnePlus-flagskib bliver også den første smartphone på de danske hylder med den nye Qualcomm Snapdragon 8 Elite processor ombord. Det er ikke bekræftet officielt, men telefonen blev introduceret i Kina den 1. november med processoren ombord.

I Kina har modellen også et kolossalt 6.000 mAh batteri, hvilket vi må forvente de beholder i den globale udgave.

Dolby Vision på alle kameraer

Hvad der til gengæld er bekræftet officielt er, at OnePlus og Hasselblad fortsætter kamerasamarbejdet. OnePlus har også sørget for, at der kan optages video i Dolby Vision på samtlige af telefonens linser (de tre bagpå og frontkameraet).

OnePlus 13 introducerer også teknologien RadiantView, som giver optimal skærmkvalitet under alle lysforhold – selv i direkte sollys. Aqua Touch 2.0 forbedrer brugeroplevelsen under våde forhold ved at justere skærmens berøringsfølsomhed, så telefonen kan bruges problemfrit i al slags vejr.

Yderligere detaljer om OnePlus 13 og den præcise lanceringsdato bliver offentliggjort i de kommende uger, loves det.

Læs også: OnePlus 13 med kæmpebatteri præsenteret i Kina.

OnePlus 13 lander herhjemme til januar