OnePlus 13 med kæmpebatteri præsenteret i Kina

OnePlus har netop afsløret deres nyeste flagskibsmodel, OnePlus 13, som kommer med en række betydelige opgraderinger. Ikke mindst et batteri med en enorm kapacitet på 6.000 mAh. Den officielle lancering sker i Kina den 1. november, og telefonen vil være tilgængelig i flere konfigurationer op til hele 24 GB RAM og 1 TB lagerplads.

Det vides endnu ikke hvornår telefonen kommer på hylderne herhjemme, men et godt bud er at den bliver klar til julehandlen. Sidste års topmodel blev tilgængelig i slutningen af januar, men den blev vist frem i Kina bare en måned tidligere.

En af de mest bemærkelsesværdige forbedringer på OnePlus 13 er dens nye 6.000 mAh-batteri, det største OnePlus nogensinde har anvendt. Dette giver en betydelig stigning i kapacitet sammenlignet med den tidligere OnePlus 12’erens 5.400 mAh-batteri. Selskabet hævder, at batteriet kan håndtere 11 timers kontinuerlig videostreaming.

Bemærk de flade sider.

Samme skærmstørrelse, nyt design

Trods det større batteri er telefonen faktisk blevet en smule tyndere end sin forgænger. OnePlus har også gjort op med de afrundede sider; OnePlus 13 har flade sider, ligesom eksempelvis OnePlus Nord 4 og en vis model fra æbleland.

OnePlus har beholdt den samme skærmstørrelse som forgængeren med en 6,82-tommer AMOLED-skærm, der understøtter op til 120 Hz opdateringshastighed og en opløsning på 1.440 x 3.168 pixels. Skærmen kan prale af en maksimal lysstyrke på 4.500 nits og er blevet fladere end OnePlus 12’s, selvom den stadig har let buede kanter på alle sider.

Processoren er, helt som ventet, den spritnye Qualcomm Snapdragon 8 Elite og telefonen fås som nævnt med op til 24 gigabyte hukommelse.

Vand- og støvmodstanden er nu forbedret til den højeste IP69-rating. Ja, faktisk har de seneste topmodeller fra OnePlus slet ikke haft nogen IP-certificering. Så vidt jeg husker, var den seneste OnePlus 10 Pro, der havde en IP65-rating.

Kamerateknologi fra Hasselblad

På bagsiden af OnePlus 13 er der tre 50 MP-kameraer, udviklet i samarbejde med Hasselblad. Hovedkameraet har en sensor på 1/1,43 tommer med optisk billedstabilisering, mens en anden 1/1,95-tommer sensor med en periskoplinse tilbyder telefotozoom. Derudover inkluderer telefonen en ultra-vidvinkel med et synsfelt på 120 grader, der også kan bruges til makrofotografering.

Af andre nyheder kan nævnes en forbedret ultrasonisk fingeraftrykslæser, der er placeret under skærmen. Telefonen har også fået forbedret NFC, så du ikke behøver at være så præcis, når du betaler med et tap, og udvidet Bluetooth-rækkevidde.

OnePlus 13 fås i tre forskellige farver.

OnePlus 13 vil også understøtte magnetisk tilbehør, og virksomheden tilbyder magnetiske covers, inklusive en træversion til dem, der ønsker et alternativ til de hvide, sorte og blå farvevarianter, som telefonen kommer i.

I Kina starter priserne på ¥4,499 (omkring 4.500 kroner) for den mindste udgave, mens den største står i ¥5,999 (5.600 kroner). Et gæt på startprisen herhjemme er 7.900 kroner. Sidste års topmodel havde en startpris på 7.699 kroner.

OnePlus 13 med kæmpebatteri præsenteret i Kina